Document ID: 32004R2223

PADOMES REGULA (EK) Nr. 2223/2004
(2004. gada 22. decembris),
ar kuru groza Regulu (EK) Nr. 1257/1999, ar ko paredz atbalstu lauku attīstībai no Eiropas Lauksaimniecības virzības un garantiju fonda (ELVGF)
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu un jo īpaši tā 37. pantu,
ņemot vērā Komisijas priekšlikumu,
ņemot vērā Eiropas Parlamenta atzinumu (1),
tā kā:
(1)
47. panta 2. punkta otrās daļas trešajā ievilkumā Padomes Regulā (EK) Nr. 1257/1999 (2), kurā grozījumi izdarīti ar Regulu (EK) Nr. 1783/2003 (3), paredzēts, ka Kopienas finansiālā līdzdalība agrovides pasākumos nevar sasniegt 85 % 1. mērķa apgabalos un 60 % - pārējos apgabalos.
(2)
Regulas (EK) Nr. 1257/1999 47.a panta 3. punktā, ar ko paredzēti īpaši finanšu noteikumi attiecībā uz dalībvalstīm, kuras pievienojās 2004. gada 1. maijā, noteikts, ka minētās regulas 47. pants neattiecas uz to 47.a panta 1. punktā minēto pasākumu finansēšanu, kuri ietver agrovides pasākumus. Attiecībā uz šiem pasākumiem Kopienas finansiālā līdzdalība var būt līdz 80 % 1. mērķa apgabalos, kā noteikts 47.b panta 1. punktā.
(3)
Lai saistībā ar agrovides pasākumu finansēšanu 1. mērķa apgabalos izvairītos no atšķirīgas attieksmes pret dalībvalstīm, kas bija Kopienas dalībvalstis 2004. gada 30. aprīlī, un dalībvalstīm, kas pievienojās 2004. gada 1. maijā, tad no pievienošanās dienas finansiālās līdzdalības likme, ko piemēro pēdējām minētajām dalībvalstīm, jāpielāgo tai likmei, kuru piemēro pirmajām minētajām dalībvalstīm saskaņā ar Regulas (EK) Nr. 1257/1999 47. panta 2. punkta otrās daļas trešo ievilkumu.
(4)
Regulas (EK) Nr. 1257/1999 47. panta 2. punkta otrās daļas pirmajā un otrajā ievilkumā ir noteikta Kopienas līdzdalības likme apgabalos, kas nav 1. un 2. mērķa apgabali. Saskaņā ar Regulas (EK) Nr. 1257/1999 47.a panta 3. punktu, kā tas grozīts ar 2003. gada Pievienošanās aktu, minētie noteikumi neattiecas uz dalībvalstīm, kas Eiropas Savienībai pievienojās 2004. gada 1. maijā, jo šajās dalībvalstīs ir vienīgi 1. un 2. mērķa apgabali. Kopš tā laika ir kļuvis skaidrs, ka dažās no minētajām dalībvalstīm, piemēram, Slovākijā, ir arī apgabali, uz ko neattiecas minētie mērķi un uz ko varētu attiekties lauku attīstības pasākumi. Šajos apstākļos ir nepieciešams uz dalībvalstīm, kas Eiropas Savienībai pievienojās 2004. gada 1. maijā, attiecināt tos Regulas (EK) Nr. 1257/1999 noteikumus, ar kuriem nosaka Kopienas līdzdalības likmi pasākumiem, uz ko attiecas lauku attīstības programma.
(5)
Tādēļ būtu atbilstīgi jāgroza Regula (EK) Nr. 1257/1999,
IR PIEŅĒMUSI ŠO REGULU.
1. pants
Regulas (EK) Nr. 1257/1999 47.a panta 3. punkta b) apakšpunktu aizstāj ar šādu apakšpunktu:
“b)
šīs regulas 35. panta 1. punktu, 35. panta 2. punkta otro ievilkumu, 36. panta 2. punktu un 47. pantu, izņemot tā 2. punkta otrās daļu.”.
2. pants
Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
To piemēro no 2004. gada 1. maija.
Šī regula uzliek saistības kopumā un ir tieši piemērojama visās dalībvalstīs.
Briselē, 2004. gada 22. decembrī

Labels: 15
19
6